|  |  |
| --- | --- |
| **Elem tartalma: Ki(k) életed ura(i)/Ura** | Kategória: előadás |
| Jelöld be a szerző(k) opciót! (lenyíló lista) Jelöld be a szerkesztő(k) opciót! (lenyíló lista)  | Esemény: Találkozó |
| Kapcsolódó téma: | Kapcsolódó előadás: |
| Régió: Összrégió | Település:  | Időpont: 2018.09. |

Kapcsolódó anyagok:

Törzsanyag:

**Ki(k) életed ura(i)/Ura?**

I. Tábor témája volt a hivatás, amit azért is választottunk, mert

II. 2018. októberében Ferenc pápa szinódust hívott össze „*A fiatalok, hit és hivatástisztázás”* címmel.

III. Instrumentum laboris-ban, a szinódust előkészítő dokumentumban, a fiatalok vágyai között szerepelnek a következők, amelyek szorosan kapcsolódnak az Egyház missziós természetéhez:

 **1. személyes kapcsolat az Úr Jézussal**

 2. hiteles személy lelki-kísérése («A fiatalok kérik, hogy legyenek [...] hatásos, megbízható, hitüket komolyan élő, Krisztuskövető **lelkivezetőik**, akik hitelesen boldogok abban, hogy Istennel és az Egyházzal való kapcsolat felé mozdítsák őket».)

 3. a kísérő személy által a fiatal elmélyülhet meggyőzően arról a képességéről, amellyel az **Egyház** életének részévé válhat, és ahol kibontakozhatnak benne a hit magvai.

 **1.** **személyes kapcsolat az Úr Jézussal**

Amikor elsősorban nem a papi és szerzetesi hivatásokról beszélünk, hanem a hivatásról, mint meghívottságról, akkor ez kivétel nélkül minden embernek szól. Minden megkeresztelt ember meghívott ember, és aki meghívott az már meghívó is. Mi meg vagyunk szólítva a keresztségünk által, de ez nem azt jelenti, hogy mikor a hit, amely folyamatosan és velünk együtt növekszik korban, bölcsességben, majd úgy a hivatásunk is kiteljesedik, hanem más az első pillanattól van a hivatásunk. Egyszerűbben fogalmazva, nincs selejtes ember, mert mindenkinek van küldetése, és egyik sem kevésbé értékes, mint a másik. Értékében, fontosságában egy családanyai és a papi hivatás között sem lehet különbséget tenni, hiszen minden hivatás arról szól, hogyan tudjuk a földi éltünkben Isten tervét beteljesíteni, és ezáltal más embereket is meghívni. Tehát a meghívottságból hogyan tud az ember a meghívói állapotba kerülni.

Isten szeret bennünket. Örülünk, hogy közel van hozzánk és elfogad bennünket. Miért nem tudunk kapcsolatot teremteni Vele? Mert sok esetben elfog a félelem és a bizonytalanság, hibáink miatt. Érezzük, hogy mennyire nem Isten akarata szerint élünk. Bűnöket követünk el, mulasztások, hanyagságok terhelik meg lelkiismeretünket. Ezek azt jelzik, hogy nem elég felismerni Isten szeretetét. Sokkal többre van szükségünk...

Semmi mást nem akarunk, csak amit Jézus akar: hogy mi, fiatalok öntudatos, örömteli, keresztény életet éljünk a mai világban, hogy ne uralkodjon fölöttünk a félelem, a bűn, a gyengeség, a keserűség, a harag, hanem inkább tiszta szívvel, szeretetben, kiegyensúlyozottan, bátran éljünk, és hatékonyan alakítsuk az Egyházat és a világot.

Az emberben van egy örök vágy, hogy eggyé váljon Istennel. Ez a vágy az első bűn óta különös módon él az emberben, amikor kiszakadt Isten szeretetének közösségéből. Ezt az eggyé válást sokféle úton-módon próbálta az ember elérni. Az emberi szellem legnagyobb csodája, hogy képes befogadni Isten szellemét, és képes együttműködni vele. Nem könnyű megnyílni Isten előtt. Miért nem? Mert a szívünk tele van világiassággal. Itt a világ kifejezésen nem egy életteret kell értenünk, hanem egy gondolkodásmódot, egy életstílust, az anyagi- vagy testi dolgok bálványozását.

Életünk szenvedéseit legfőképpen a lelki szenvedések teszik ki. Amikor valakiben csalódnunk kellett, amikor szeretet helyett elutasítást kapunk, amikor az indulatok eluralkodnak felettünk, akkor eltölt minket a keserűség. Ezekre a belső fájdalmakra nincs orvosság a gyógyszertárakban. Ezeket akarja a Szentlélek meggyógyítani. Vajon hogyan? Úgy, hogy megérezteti velünk Isten határtalan szeretetét. Úgy, hogy személyes, baráti kapcsolatba hoz bennünket Jézussal. Ha pedig van egy barátunk, akiben megbízhatunk, akkor átadhatjuk neki bajainkat, elmondhatjuk neki mindazt, ami elkeserít. Ekkor változás történik a szívünkben. Eltűnik a keserűség, és vágyat érzünk arra, hogy jobbá tegyük a világot.

a. Mit jelent Jézust elfogadni életünk Urának?

Hitben, Isten akarata és törvényei szerint élni.

 aa. Jézus ámulatot keltő tekintéllyel szólítja az embereket a hitre.

 ab. Ugyanígy beszélt, amikor az Isten akaratának megfelelő életet hangsúlyozta.

 ac. Benne a törvényhozó Isten van jelen.

aa. Jézus ámulatot keltő tekintéllyel szólítja az embereket a hitre.

**A hit lelki kultúrát ad. A hit szorosan összefügg azzal, hogy mit helyezünk a középpontba, mi köré rendezzük az életünket. Hitünk abban van, amiben/akiben bízunk. Amitől/akitől azt várjuk, hogy jó életet hoz nekünk és ami/aki az életünket irányítja (pénzszerzés, karriervágy, Isten). Valójában abban hiszünk, amire/akire rábíztuk az életünket és amitől/akitől a legtöbbet várunk. Továbbá abban a mértékben hiszünk, amilyen mértékben irányítja az adott dolog, személy vagy vágy az életünket, vagyis amilyen mértékben attól várjuk a boldogságot. Vagyis tisztázni kell magunkban, hogy mi (vagy ki) az életünk középpontja? Mi az, ami leginkább lefoglalja érdeklődésünket? Mit kell helyretenni, hogy a helyes irányban tudjuk folytatni életünket? Mert Isten nem akarja erőszakkal ránk kényszeríteni az Ő csodálatos országát, ahol Jézus személye és törvénye, - sőt mi több – személyre szóló akarata lesz hétköznapi életünk alakításának legfőbb zsinórmértéke.**

ab. Jézus az Isten akaratának megfelelő életet hangsúlyozta.

Tegyük fel, hogy autót vezetsz és egyszer csak egy stoppost látsz. Lassítasz, és felveszed. Lopva ránézel az órádra, hogy nem késel-e el emiatt a lassítás miatt a kitűzött programodról, és közömbösen nézel előre. A stoppos most bemutatkozik, és azt mondja neked, hogy Ő Jézus Krisztus, és felajánlja, hogy segít a vezetésben. Ebben a váratlan szituációban három magatartás lehetséges.

- Vagy azt mondod, hogy „kedves Jézus, ez a kocsi az enyém, én vezetem, és oda megyek, ahova én akarok. Szeretnélek megkérni, hogy ne szólj bele a vezetésembe".

**- A** második **az, hogy „jó, nagyon örülök, hogy neked is van jogosítványod - nem is gondoltam volna - átadom a kormányt, cseréljünk helyet.” Megtörténik a helycsere, de nemsokára megszólalsz, „most jut eszembe, hogy Magyarországon Te nem jártál földi életedben, tehát nem ismerheted jól az utat, én majd irányítalak, hogy mikor kell bekanyarodni, és merrefelé kell menni”.**

**- A** harmadik **magatartás az, amikor azt mondod: „Jó. Nagyon örülök, teljesen rád bízom magam, föladom a programjaimat, időbeosztásomat, oda megyek, ahova Te akarod, és oda nem megyek, ahová Te nem akarod.”**

**Ezt a harmadikat nevezzük önátadásnak, ami a keresztény hit lényege. Meg tudod-e tenni ezt a lépést, hogy egészen rábízzad életedet Jézusra?**

 **Jézussal való személyes kapcsolat: ha átadtam Neki az életemet, akkor az emberi kapcsolataimban is Ővele találkozom. Nem lehetek Vele személyes kapcsolatban anélkül, hogy a testvéreimmel ne lennék...(A Találkozás c. film)**

ac. Benne a törvényhozó Isten van jelen.

Engedd Jézus törvényei szerint irányítani magad!

Hogy könnyebb legyen a kormány átadása, fontoljuk meg a következőket.

 **< Jézus mindent tud, és a legjobbat akarja neked >**

Jézus bölcsessége határtalan. Ismeri az útviszonyokat, kanyarokat, az út végső célját. A legbiztonságosabban fogja vezetni életedet. Akkor mi az, ami bizonytalanná tesz? Miért félsz átadni neki a vezetést? Örülsz annak, hogy veled van, hogy a te kocsidban utazik, segít neked, ha bajba kerülsz, megvigasztal, ha szomorú vagy. De Ő ennél sokkal többet akar! Ő azt akarja, hogy teljesen bízd rá magad. Tőle tedd függővé az életedet, gondolkodásodat, programjaidat, időbeosztásodat, emberi kapcsolataidat, erkölcsi életedet.

**Ha a kocsi vezetésnél maradunk, engedd meg, hogy oda vigyen, ahova Ő akar, ott álljon meg, ahol Ő akar, és ne vigyen oda, ahol neked bajod eshet. Ez az engedelmesség az igazán nehéz a kereszténységben. Ez keresztet jelent, amit mindennap fel kell vállalnunk. Ez a szent Ferencek, szent Ignácok, és Teréz anyák útja. Életük egy ideig csendesen folydogált, és majdnem úgy, mint az autóstoppos, váratlanul eléjük állt Jézus, és megmondta, mit tegyenek. Kemény harc következett, a hit harca, de végül elfogadták Jézus vezetését. Teréz anya elkérte magát a rendjéből, ahol kényelmes tanítónői állása volt, hogy a szegények anyja legyen. Az egész világon elterjesztette a „Szeretet misszionáriusainak” rendjét. Meg sem lehel számolni hány ezer ember talált az** ő **nővéreinél vigasztalást és új életet.**

**Ne felejtsd el, hogy Jézus semmire nem akar kényszeríteni. Nem erőlteti azt, hogy add át a kormányt, ő gyengéden hív, kopogtat. A Jelenések könyve 3,20-ban olvashatod: „*Én ajtód előtt állok és kopogtatok*". Jézus türelmesen vár. Ki tudja hányszor kopogtatott már a Te szíveden is, és zárva találta. Mégsem adja fel, mert nagyon szeret. Azt mondta magáról: „*Én vagyok a jó Pásztor.*” Ő a pásztor gondoskodó szeretetével viszonyul hozzád. Mi akadályozza, hogy elfogadd Őt?**

 **<** Kiszolgáltattad magad az apró „uraknak” **>**

**Ismered bizonyára Gulliver meséjét. Első pillanatban nevetséges, amit Swift ír, hogy apró törpék hogyan kötözik meg cérnaszálakkal a felnőtt, erős embert annyira, hogy meg sem tud mozdulni. De rájövünk, milyen hallatlan bölcsességet fogalmazott meg Jonathan Swift Gulliver meséjében. Mert a cérnaszálak, amelyek miatt Gulliver meg sem tudott mozdulni, nagyon komoly kötelékek, valóságos problémák. Ha megvizsgálod, hogy melyek azok a bilincsek, amik meghatározzák életedet, rájössz, hogy a telefon, számítógép, Tv, az evés, a pénz, a szex, a divat, a sikervágy, olyan dolgok, mint a cérnaszálak. Jelentéktelennek néznek ki, mégis, ha nem tudod ezeket kézben tartani, akkor kiborulsz, haragos vagy, veszekszel. Sőt van, aki ezek miatt lop, csal, hazudik, hogy elérje azt, amit ezek a megkötözöttségei parancsolnak. Óriási hatalmat gyakorolnak feletted, és mindezt észre sem veszed. Van, akit az emberek (pl. osztálytársak) véleménye irányít. Nem mer jót tenni sem, mert hátha valaki kineveti.**

**Az olimpián gyakran előfordul, hogy valaki doppingszert használ. Megtörtént már, hogy az első helyezett megkapta az aranyérmet. Mindenütt ünnepelték. Óriási pénzjutalmat kapott, de egy hét múlva a labor kimutatta, hogy doppingszert használt. Elvették az aranyérmét, eltiltották a versenyzéstől, és hazájának szégyenére vált. Az ő cérnaszála a pénz és a hírnév volt.**

**Sokan a legsúlyosabb bűntől sem riadnak vissza, hogy elérjék azt, amit ezek az „urak” parancsolnak. Vajon nálad milyen cérnaszálak vannak, amelyek rabbá tesznek? Mi miatt nem tudsz Jézus hívásának eleget tenni? Mi az, ami „cérnaszálat”, megkötözöttséget jelent a te életedben?**

**Jézus azt mondja: „*Mindaz, aki bűnt követ el, rabszolgája a bűnnek.*” (Jn 8,39) Szent Pál azt írja, hogy „*Ne uralkodjék testetekben a bűn, s ne engedelmeskedjetek kívánságainak. Tagjaitokat ne vessétek oda a gonoszság eszközéül a bűn szolgálatára.*” (Róm 6,12-14) Szintén a Római levélben írja, hogy ez belső küzdelmet jelent. „*Nem azt teszem, amit szeretnék (a jót), hanem, amit gyűlölök (a rosszat) … más törvényt tapasztalok tagjaimban: ez küzd értelmem törvénye ellen és a bűn törvényének rabjává tesz.*” (Róm 6,14-23). Majd segélykérően felkiált, ki szabadít meg engem ettől a rabságtól, és meg is adja a választ: Jézus Krisztus. A fordulat azt jelenti, hogy Jézus legyen számunkra az első.**

**Kérdések a megbeszéléshez:**

- Mennyire személyes az istenkapcsolatom? Mennyire vágyok az Istennel való egyesülésre?

- Miben fedezem fel magamban a világias életstílus és gondolkodás nyomait? Mik az én uraim, cérnaszálaim, melyek visszatartanak attól, hogy teljesen rábízzam magam Jézusra és életem urává válasszam? Mi/ki irányítja az életemet? (Jézus, szüleim, szerelmem, haverok, tanulás, munka, félelmek, sebzettségek, megfelelésvágy, a siker, a hatalom az élvezetvágy vagy a pénzszerzés vágya).

- Törekszem-e bűneim legyőzésére, önmegtagadással, imával, önfegyelemmel - vagy inkább megtűröm őket? Vágyakozom-e Jézussal személyesebb, mélyebb kapcsolatra lépni?
- Tudatában vagyok-e annak, hogy Jézus az, aki meg tudja gyógyítani belső sebeimet, és meg tud szabadítani a megkötözöttségeimtől? Hogyan tehetem Tőle függővé az életemet, gondolkodásomat, programjaimat, időbeosztásomat, emberi kapcsolataimat, erkölcsi életemet? Mesélj el egy olyan tapasztalatot, amikor ez neked vagy valaki másnak sikerült valamilyen téren!

- Mennyire keresem az imáimban és hétköznapjaim apró dolgaiban Isten személyre szóló – jelen pillanatra vagy jövőmre vonatkozó – akaratát? Hogyan kell/lehet ezt intenzívebben csinálni? Milyen eszközök vannak ehhez? Én mivel szeretnéd jobbá tenni a világot?

Ima: Urunk, Jézus hálát adunk, hogy ma együtt lehetünk. Add meg nekünk, hogy felismerjük, mit jelent hozzád tartozni, a Te utadon járni. Szabadíts meg bennünket minden önfejűségtől, hiúságtól, engedetlenségtől, hogy mindenben elfogadjuk a Te vezetésedet. Hisszük, hogy Te jót akarsz nekünk, hisszük, hogy Te látod a jelent és a jövőt. Te tudod egyedül, hogy mi a legjobb számunkra. Szeretnénk elfogadni a Te vezetésedet. Légy a mi **életünk Ura, és kormányzója, hogy biztosan célba érjünk. Ámen!**

Eszközigény: